Zöldség-gyümölcs ételmentő csomagokat vizsgált a Szupermenta program

Zöldség-gyümölcs ételmentő csomagokat vizsgáltak felmérő jelleggel a Szupermenta program legfrissebb terméktesztjén a Nemzeti Élelmiszerlánc-biztonsági Hivatal (Nébih) szakemberei. A hatósági felügyelők értékelése alapján a 25 „mentőcsomagból” 7 élelmiszerbiztonsági szempontból a megfelelőség határán mozgott és/vagy nem felelt meg a minőségi minimumkövetelményeknek, emellett a jelöléseknél is tapasztaltak hiányosságokat.

Élelmiszerboltok, vendéglátóhelyek és pékségek is készítenek különböző összetételű, kedvező árú élelmiszercsomagokat az aznapi kínálatból vagy közeli lejáratú, esetleg szépséghibás termékekből. Ezek az egyre népszerűbb, jellemzően mobilapplikáción keresztül megvásárolható ételmentő csomagok kerültek ezúttal a Szupermenta érdeklődésének középpontjába.

A tesztprogram munkatársai 25 zöldség-gyümölcs csomagot „mentettek meg”, melyek ára 399 és 1500 forint, a tömegük pedig 1,1 és 4,9 kilogramm között mozgott. A csomagok jelentős részét, 23-at mobilapplikáció segítségével foglalták le, kettőt pedig közvetlenül az élelmiszerboltokban sikerült beszerezniük. Budapesten kívül Debrecenben, Miskolcon és Tatabányán is jártak.

A Nébih laboratóriumi szakemberei két részre osztották a csomagok tartalmát, így a mosott és a mosatlan mintákon is elvégezték a mikrobiológiai vizsgálatokat. Egy mosatlan mintában kimutatható mennyiségben volt jelen E.coli baktérium, azonban az nem haladta meg az ajánlott felső határértéket. Jó hír, hogy a teszten vizsgált Listeria egy csomag esetében sem fordult elő. A hatósági felügyelők megítélése szerint 5 csomag élelmiszerbiztonsági szempontból a megfelelőség határán mozgott, ugyanis ezeknél az átlagos penészgombaszám magasabb volt az önellenőrzéseknél ajánlott felső határértéknél, ami élelmiszerbiztonsági kockázattal járhat. Ez nem feltétlenül jelenti azt, hogy a csomag penészes zöldséget vagy gyümölcsöt tartalmazott, akár még korábban egy másik termék által is szennyeződhetett penészgombával. Mindenesetre az eredmény rávilágít, mennyire fontos az üzletekben a zöldségeket és gyümölcsöket tartalmazó ládák rendszeres ellenőrzése.

Tekintettel arra, hogy az ételmentő csomagok pontos tartalma jellemzően meglepetés a vásárló számára, ezért különösen fontos, hogy azokat ellássák a megfelelő jelölésekkel. Az ellenőrök tapasztalatai alapján ezen a gyakorlaton több üzletnek is változtatnia kell a jövőben, ugyanis találkoztak hiányos jelölésekkel.

A kedveltségi vizsgálaton a zöldség-gyümölcs minőségellenőrök és a laikus résztvevők kérdőív alapján értékelték a megmentett csomagokat. Fontos szempont volt többek között a csomagolás módja, a csomag mennyisége, ár-érték aránya, a minősége, valamint a zöldségek, gyümölcsök épsége is. A szakemberek 3 csomagban találtak olyan zöldséget vagy gyümölcsöt, amely nem felelt meg a minőségi minimumkövetelményeknek. Ezek közül az egyik csomag esetében a penészgombaszám is magasabb volt az ajánlott határértéknél.

Összességében a hatósági felügyelők értékelése alapján a 25 megmentett csomagból 5 élelmiszerbiztonsági szempontból a megfelelőség határán mozgott, ami élelmiszerbiztonsági kockázatot jelenthet. 3 csomag pedig nem felelt meg a minőségi minimumkövetelményeknek. Érdemes kiemelni, hogy a teszt ezúttal felmérő jellegű volt, a hibákról azonban a hatósági felügyelők tájékoztatták az érintett kereskedelmi egységeket.

További információk, érdekességek, valamint a részletes vizsgálati eredmények elérhetőek a Nébih Szupermenta termékteszt oldalán: https://szupermenta.hu/25-zoldseg-gyumolcs-csomagot-mentettunk-meg-de-fogyasztasra-is-javasoljuk/

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17421/zoldseg-gyumolcs-etelmento-csomagokat-vizsgalt-a-szupermenta-program/